
הצעת חוק הבטחת הכנסה (תיקון – זכאות לשוהה במקלט לנשים מוכות), התשס"א-2000 –
חברי הכנסת: זהבה גלאון, לימור לבנת

היו"ר דוד טל:

	בוקר טוב. אני מתכבד לפתוח את ישיבת ועדת העבודה, הרווחה והבריאות של כנסת ישראל. על סדר יומנו הצעת חוק הבטחת הכנסה (תיקון – זכאות לשוהה במקלט לנשים מוכות), של חברת הכנסת זהבה גלאון ולימור לבנת, שהיא כבר שרה ולכן היא לא רלוונטית להצעת החוק.

	חברת הכנסת גלאון הגישה את הצעת החוק, היא ודאי תנסה לשכנע אותנו. יש כאן עמדה של משרד העבודה והרווחה וגם הם יגידו לנו מה דעתם. אני מניח שמשרד האוצר יוסיף כהנה וכהנה לגבי עלויות וכו', ואנחנו נשתדל – בהגינותנו כי רבה היא – להחליט אם החוק הזה ראוי שכנסת ישראל תחתום עליו או אולי נקפיא אותו.

	חברת הכנסת גלאון, בבקשה.

זהבה גלאון:

	אדוני היושב ראש, בהמשך לישיבה הקודמת הוחלט לבקש מהיועצת המשפטית לנסות לשנות את החוק בגלל ההתנגדות שהיתה קודם, ואכן החוק שונה למענק יציאה, לתגמולים למענק יציאה. 

	החוק כפי שהוא נראה לי בסדר. אני מוכנה ללכת על הנוסח, למעט בסעיף 2 שכתוב: "אשה השוהה במקלט לנשים מוכות, ואשר בתכוף לפני כניסתה היתה זכאית לגמלה לפי חוק הבטחת הכנסה". 

	אני רוצה להוריד את הסעיף הזה. אני רוצה להתייחס לנשים ששוהות במקלט לנשים מוכות, כשהן יוצאות מן המקלט – בלי שום קשר לשאלה אם הן קיבלו קודם הבטחת הכנסה, כי גם נשים שקודם לא קיבלו, כשהן יוצאות מהמקלט הן כבר זקוקות להבטחת הכנסה, הן לא חוזרות למה שהיה להן קודם. 

היו"ר דוד טל:

	לא ייווצר מצב שנשים יעברו דרך המקלט כדי לקבל הבטחת הכנסה?

זהבה גלאון:

	ממש... זה ממש תענוג גדול להיות במקלט.

היו"ר דוד טל:

	תזכירי לנו על כמה מקלטים מדובר.

עדה פליאל-טרוסמן:

	13 מקלטים – כ-700 נשים ו- 1,100 ילדים בשנה.

היו"ר דוד טל:

	ואמרתם חמישה מיליון שקל עלות החוק, אדוני נציג האוצר?

אודי בן דרור:

	כן. 


זהבה גלאון:

	אדוני היושב ראש, בצדק אמרה היועצת המשפטית שיש נשים שטרם כניסתן למקלט היתה להן רמת חיים מאד טובה, הן לא נזקקו להבטחת הכנסה. זה נכון, אבל כשהן יוצאות מהמקלט הן לא חוזרות לחיים שהיו להן קודם.

היו"ר דוד טל:

	פעמים כן ופעמים לא. 

זהבה גלאון:

	לא, ממש לא. 

היו"ר דוד טל:

	אשה שיוצאת מהמקלט לא חוזרת לבעלה, לביתה? 

עדה פליאל-טרוסמן:

	מבחינת חזרה הביתה, שני שליש יוצאות לחיים עצמאיים, שליש נשארות עם בעליהן. 

שירלי אברמי:

	נניח שני שליש יוצאות מהמקלט לחיים עצמאיים, אבל האם יש לכם מעקב לאורך זמן מה קורה אחר כך? 

היו"ר דוד טל:

	כשאת אומרת לחיים עצמאיים, זה אומר שהן לא חוזרות לבעל?

עדה פליאל-טרוסמן:

	לא חוזרות לביתן. חלק יוצאות לדיור עצמאי וחלק למשפחות. כשליש חוזרות. 

שירלי אברמי:

	אבל לגבי השני שליש יש לכם מעקב לאורך זמן? 

עדה פליאל-טרוסמן:

	זה מסתמן בשנים האחרונות. אני לא יכולה לחתוך את זה ולהגיד.









זהבה גלאון:

	אני אתן דוגמה – לפני שבועיים פנתה אלי אשה שלפני שהיא ברחה מבעלה למקלט היו להם נכסים – היה לה בית אחד מאד מרווח שהיא חיה בו עם בעלה ועוד בית שהם השכירו, כלומר משפחה מאד אמידה.

	היא סבלה מכות קשות, היא ברחה מהבית עם הילדים שלה – הילדה הגדולה שלה כבר לא היתה בגיל שהיא יכלה ללכת למקלט, שלחו אותה למשפחה אומנת – היא יצאה מהמקלט, היא שכרה בית, היא לא יכלה לחזור לבעלה, היא לא יכלה לחזור לבתים האלה משום שבעלה סגר  את הבית השני, ועכשיו לא מספיק שאין לה כסף  לשלם שכר דירה, היא קיבלה ממשרד העבודה והרווחה גם בקשה לשלם עבור הילדה שהיתה אצל המשפחה האומנת. 

היו"ר דוד טל:

	אני לא חושב שהמקרה הפרטי הזה מעיד על הכלל. 
	
	חברת הכנסת גלאון, מותר לי להציע לך  - אני בדרך כלל מציע לך דברים טובים. יש את נפשך להעביר את הצעת החוק הזאת. בואי נשמע את האנשים עם ההשגות שלהם ונתייחס לכך. 

זהבה גלאון:

	אני רק מבקשת שההתייחסות תהיה ללא הסעיף שאני ביקשתי. 

עדה פליאל-טרוסמן:

	זה מקובל על כולנו. 

אדי וייס:

	עורך דין אדי וייס, סגן היועץ המשפטי של משרד העבודה והרווחה. אתמול קיבלנו את הנוסח המתוקן של ההצעה, יש לנו כמה הערות שבעצם מצביעות על בעיות.

	אנחנו מצטרפים להערתה של חברת הכנסת גלאון. אנחנו גם כן חושבים שאין מקום להצמיד את הזכאות לעובדה שמישהו קיבל לפני כן הבטחת הכנסה, בגלל הסיבות שכבר פורטו. 

	בנוסף לכך יש עוד בעיה לגבי הסיפה של סעיף 2, לגבי צורת החישוב. צורת החישוב בעצם מבוססת על התקופה של השהייה בתוך המקלט, זה גם עלול ליצור בעיות. קודם כל, על פי אנשי המקצוע, כאשר אשה יוצאת זה לא כך כך משנה כמה זמן, יכול להיות שהיא היתה שם חודש או תשעה חודשים, הרבה פעמים היא באותו מצב של חוסר כל. לכן, להצמיד את זה לעובדה שהיא תקבל יותר כסף אם היתה יותר זמן – זה נראה לנו לא הגיוני. 

ג'ודי וסרמן:

	כלומר, אתם מציעים סכום גלובלי אחיד.

אדי וייס:

	כן. 

היו"ר דוד טל:

	בין אם תהיה חודש ובין אם תהיה תשעה חודשים.

אדי וייס:

	זה לא צריך להיות הבסיס של החישוב.

	אנחנו ישבנו אתמול עם אנשי משרד האוצר כדי לנסות לגבש הצעה לקראת הדיון היום. 

עמיחי כץ:

	זוהי הצעה משותפת. 

אדי וייס:

	אנחנו מציעים שאכן יינתן מענק חד-פעמי לאשה שיוצאת מן המקלט ולא חוזרת הביתה כי יש נשים שחוזרות הביתה, ואז בעצם אין כל כך בעיה – לפי הכללים שייקבעו על ידי שר העבודה והרווחה, בגלל הנושא של הזכאות כי יכול להיות שיש נשים שיש להן הכנסות ומשאבים וזה לא הוגן לתת לכל אחת אותו דבר אם המצב הוא שונה.

היו"ר דוד טל:

	אתם אומרים: מכך וכך עד כמה, או שאתם משאירים הכל לשר?

אדי וייס:

	בכללים השר יקבע את הזכאות בדומה למצבים במעונות ולגבי כל מיני אוכלוסיות.

היו"ר דוד טל:

	אתם אומרים שהשר יחליט נניח מ- 1,100 שקלים עד 5,000 שקלים. 

אדי וייס:

	לא. ישבנו עם האוצר, אנחנו מציעים לא לעגן את זה בתוך חקיקה ראשית אלא להתייחס להוראות התע"ס שכבר קיימות.  האוצר מוכן לתת תוספת תקציבית של כחצי מיליון שקל לצורך המענק הזה, כך שבהתאם לסכום תיקבע הזכאות. זאת ההצעה שגובשה.

עמיחי כץ:

	כמובן שזה יהיה ניסוי לראות באמת מה הצרכים.

היו"ר דוד טל:

	זה בסדר, את זה אני תמיד מקבל. אני מקבל להחליט על דבר כזה לתקופה של שלוש שנים, שנתיים – יש לנו כאן עובדים סוציאליים שיכולים להגיד לנו אם אפשר לבחון זאת אחרי שנתיים, שלוש, ארבע שנים ולאחר מכן לשוב ולדון ולראות את השינויים – האם נתנו יותר מדי או נתנו פחות מדי. לגבי זה כמעט בכל חוק תמצא אותי כשותף.

	אני גם הצעתי כאן לחברים ממשרד העבודה והרווחה שדברים כאלה אני מבקש שלא יגיעו ברגע האחרון, כדאי שיישבו על המדוכה לנסות לגבש דברים כאלה שהם חשובים. חשבתי שתהיה כאן איזו פריצה, אבל עצם העובדה שמציעים שהשר יחליט זה כבר משהו, אם כי סברתי שתחליטו על איזושהי רצפה וגג. 

עדה פליאל-טרוסמן:

	אנחנו חושבים על רצפה אבל שתוכל להיות איזושהי עליה או ירידה.

היו"ר דוד טל:

	אני מפחד שהרצפה שלכם תהיה הגג. 

עמיחי כץ:

	זה ספציפי לכל אחד. 

היו"ר דוד טל:

	אני מבין, זה בסדר, אבל אני רוצה לדעת שהשר יוכל להחליט בין 1,000 ל- 10,000, בין 1,000 ל- 5,000, בין 1,000 ל- 20,000, אז אני אדע שכל אשה שנכנסת – המינימום שהיא תקבל זה 1,000 שקלים לדוגמה.

אודי בן דרור:

	אני רוצה להדגיש שני דברים שהוזכרו – קודם כל העניין של ההתנייה. אין לנו בעיה עם ביטול ההתנייה בקבלת הבטחת הכנסה לפני הכניסה למקלט.

היו"ר דוד טל:

	זאת אומרת שהיא לא היתה צריכה לקבל הבטחת הכנסה קודם.

אודי בן דרור:

	לא חייבת לקבל לפני כן הבטחת הכנסה. 

	אני רוצה להדגיש שוב את העניין – כפי שסעיף 2 מנוסח – שהשיעור ייחשב לפי זמן השהייה במקלט, זה יוצר מנגנונים של התחשבנות על חצאי חודשים, על ימים.

שירלי אברמי:

	זה יוצר תמריץ להישאר במקלט. 

עדה פליאל-טרוסמן:

	זה לא רלוונטי. זה לא נקי מבחינת הטיפול והשיקום באשה. יכולים להיכנס כאן שיקולים זרים. 

זהבה גלאון:

	נשים תישארנה יותר במקלט כי הן תקבלנה עוד חצי חודש? באמת...

דוברים:

	כן. 



היו"ר דוד טל:

	אם נניח ייווצר מצב שתעבדו לפי זה והיא יודעת שאם היא תישאר עוד יום אחד למשל או יומיים, ימלאו לה מספר חודשים, יכול להיות שזה ישפיע. 

רותי עוזרי:

	כן, בפירוש כן. כמנהלת מקלט, נשים לפעמים מעדיפות להישאר עוד יום-יומיים במקלט בגלל אותם דמי קיום שזה כספי הביטוח הלאומי שהן מקבלות, שזה כסף כיס וזה כסף קטן, אבל הן מעדיפות להישאר עוד כמה ימים כדי לקבל את הכסף הזה.

זהבה גלאון:

	זה רק מחזק את זה שהן צריכות לקבל עוד כסף. 

עדה פליאל-טרוסמן:

	נכון, אנחנו מסכימים, רק שזה לא צריך להיות מותנה בתקופת השהייה. אנחנו נקבע קריטריונים לפי הזכאות של האשה.

אודי בן דרור:

	אני רוצה עוד להדגיש שצריך להתנות שוב בכך שהיא לא חוזרת לבעלה כי לנשים האלה אנחנו רוצים לעזור.

עדה פליאל-טרוסמן:

	לא. אנחנו לא נגיד לה לא לחזור לבעלה. אם היא רוצה – היא תחזור, אלא אשה שיוצאת, ששכרה כבר דירה והיא יוצאת לחיים עצמאיים. 

אודי בן דרור:

	ודאי, זו הכוונה.

היו"ר דוד טל:

	אני מאד רוצה שהיא תחזור לבעלה, אבל בלי מכות.

אודי בן דרור:

	את זה גם אנחנו רוצים, אז הובנתי לא נכון.  המטרה היא כאן באמת לעזור לנשים שצריכות להתחיל חיים חדשים אחרי השהייה במקלט. צריך לעזור להן ורק להן, ולא לאלה שחוזרות לבעלים – לא אומר שמצבן קל, אבל הן לא אלה שצריכות את הסיוע הכלכלי. 

עמיחי כץ:

	היה תיקון לחוק חד-הוריות לפני כמה חודשים, שאשה ששהתה במקלט לפחות שלושה חודשים, מוכרת כחד-הורית. זה מקנה לה זכויות רבות שחלק מהן יכולות לעזור לה בחיים החדשים, כלומר היא לא יוצאת ממש בלי כלום.

היו"ר דוד טל:

	אתם בעצם אומרים שהממשלה מסכימה לחוק הזה.

עמיחי כץ:

	לא. לחוק בפירוש לא. 

אודי בן דרור:

	לא לחוק כפי שהוא כתוב, אלא להסכם שגיבשנו עם משרד העבודה והרווחה.

היו"ר דוד טל:

	כפי שהוא כתוב, עם התיקונים נניח של משרד העבודה והרווחה.

אדי וייס:

	לא, אבל אנחנו גם הצענו שזה לא יעוגן בחקיקה הראשית.

היו"ר דוד טל:

	כל התיקונים ואתם בסוף לא מסכימים? 

אדי וייס:

	אנחנו מסכימים שזה יעוגן בהוראות התע"ס.

היו"ר דוד טל:

	זה לא הוגן. אני מבין, אתם יכולים להגיד גם כך וגם כך. אם אתם לא מסכימים ברמה העקרונית, זה בסדר, אבל אם פה ושם אתם מתווכחים אתי עכשיו רק על להוסיף ולהוריד דברים, אחרי כל זה שנוסיף ונוריד לפי מה שאתם רוצים ותגידו לי גם אז לא – מה הועילו חכמים בתקנתם? מה לנו נלין על חברת הכנסת זהבה גלאון.

אודי בן דרור:

	אנחנו חושבים שהמקום לשינוי הזה הוא לא בחקיקה אלא בהוראות התע"ס.

עדה פליאל-טרוסמן:

	וגם בעצם בסל השירותים  של המקלט. 

היו"ר דוד טל:

	האם הוראות התע"ס הן חזקות כמו תקנות לפחות? 

אדי וייס:

	מכוח תקנות, כן. 

היו"ר דוד טל:

	תיכף ניתן לחברת הכנסת גלאון לשקול זאת, אבל כשיש הרבה פרצות ולא קורה שום דבר ואתם לא פועלים בדברים האלה – אז חברי הכנסת, מה לעשות, הם עובדים. 


אודי בן דרור:

	אבל אנחנו מציינים שאנחנו מוכנים לתת  תוספת תקציב. 

עדה פליאל-טרוסמן:

	אני חוזרת לסל השירותים של המקלטים, שיש בו פריטים שונים – כוח האדם וכל הדברים הפיסיים. המענקים, אנחנו מציעים שהם יופיעו כפריט נוסף בסל השירותים וזה יופיע בהסכמים עם המקלטים ובכל מקום.

היו"ר דוד טל:

	את שומעת, חברת הכנסת גלאון?

זהבה גלאון:

	אני שומעת ואני מתנגדת. אני שומעת ואני לא מופתעת. 

עמיחי כץ:

	אנחנו באנו עם הצעה. אם ההצעה לא תתקבל - נתנגד ספציפית להצעה החוק שמועלית כאן. 

היו"ר דוד טל:

	כשאנחנו אומרים שאנחנו מוסיפים את זה לסל, האם המשמעות של זה שמשרד העבודה יצטרך להסתדר במשאבים שיש לו...

עדה פליאל-טרוסמן:

	לא, לא, אנחנו צריכים תוספת. 

היו"ר דוד טל:

	... או שמשרד האוצר מסכים על דעת זה להעביר את המשאבים? מסכים להעביר?

עמיחי כץ:

	כן. 

היו"ר דוד טל:

	אז קודם כל, אין כאן בעיה כספית.

זהבה גלאון:

	יש בעיה כי אנחנו מדברים על חמישה מיליון והם מדברים על חצי מיליון. 

אודי בן דרור:

	לא, חמישה מיליון זה היה בהצעת החוק המקורית. 

עמיחי כץ:

	זה לא רק זה. יש כאן השלכות רוחב לגבי אוכלוסיות אחרות בחקיקה – למשל אסירים, נגמלים מסמים בקהילות טיפוליות, שגם הם לכאורה יוצאים לחיים חדשים, וכו'. אני לא אומר שזה ממש שווה.

היו"ר דוד טל:

	אבל זה לא מדבר עליהם. 

זהבה גלאון:

	את הטיעונים האלה כבר שמענו  – שמחר יצוצו אחרים -  והעברנו, ואף אחד לא קם ולא צץ. זה הטיעון הכי נדוש לעצור חקיקה.

עמיחי כץ:

	חוק הביטוח הלאומי הוא מאד מאד גורף, וכאן אנחנו נותנים תשובה דווקא לנשים שצריכות ולא לאוכלוסייה גורפת שלא תמיד יודעים לגביה אם כן צריך או לא צריך. כמובן שאם נעביר לכולם, זה יהיה על חשבון נשים, יש נשים שלא באמת צריכות את זה.

היו"ר דוד טל:

	רועי קרת, נציג הביטוח הלאומי. מה עמדתכם?

רועי קרת:

	אין לנו מה להוסיף על מה שאמר נציג משרד העבודה, ולמעשה ההצעה כבר לא קשורה לביטוח הלאומי כי שונה הנוסח המקורי. 

היו"ר דוד טל:

	נציג משרד המשפטים, יש מה לומר?

שי סומך:

	לא.

היו"ר דוד טל:

	גברתי מנהלת המקלט – יש לך משהו לומר?

רותי עוזרי:

	לא, אני מקבלת את מה שנאמר.

היו"ר דוד טל:

	את מצדדת במה שאמר משרד העבודה.

זהבה גלאון:

	איזה מקלט את מנהלת?

רות עוזרי:

	מקלט תל-אביב, נעמ"ת תל-אביב. 

היו"ר דוד טל:

	כמה נשים יש שם?

רות עוזרי:

	נכון להיום יש 10 נשים ו- 19 ילדים. 

היו"ר דוד טל:

	חברת הכנסת זהבה גלאון, תתייחסי בבקשה למה שהציעו כאן, תגידי מה את מקבלת ומה את דוחה.

זהבה גלאון:

	אדוני היושב ראש, קודם כל אני עומדת על כך שהנושא שיעוגן, בהסכמות – ותיכף נראה על מה אנחנו מסכימים – יעוגן בחקיקה, לא בתקנות, לא בטוב ליבו של שר זה או אחר. אני לא מחכה שמחר הפריץ ימות או הכלב ימות, זה כלל לא בא בחשבון – ואני מכירה את העמדה הזאת, אני לא מופתעת. כלומר, אני עומדת על כך שזה יהיה בחקיקה.

	דבר נוסף – יש בינינו הסכמה שזו לא תהיה התנייה של מי שקיבלה הבטחת הכנסה. 

היו"ר דוד טל:

	ג'ודי, אנחנו יכולים להסתדר עם זה, נכון? את תנסחי לנו את זה כך שזה לא יהיה מותנה.

זהבה גלאון:

	אני מקבלת את ההבחנה שזה יהיה לנשים שיוצאות לחיים עצמאיים.

היו"ר דוד טל:

	אני רוצה להבין מה זה נקרא חיים עצמאיים – האם אשה שהולכת לעסוק בדבר חדש או שהולכת לגור לבד זה חיים עצמאיים.

זהבה גלאון:

	אני אעשה את ההבחנה. אשה שלא חוזרת לביתה, לבעלה, זאת אומרת למקום שבו היא קיבלה מכות.

מרדכי משעני:

	אבל אם בעלה לא נמצא בביתה?

ג'ודי וסרמן:

	נניח שהבעל הורחק מהבית והאשה חוזרת לביתה.


זהבה גלאון:

	מה שאני מתכוונת זה לא אשה שחוזרת לחיות עם בעלה המכה.

היו"ר דוד טל:

	את רוצה לקבוע בעצם שלגבי שליש מהנשים – כך לפחות נאמר לי כאן – שחוזרות לבעל או לבית הבעל, אין כבר תקנה לבעל מכה כזה, אי אפשר לתקן את אורחות חייו?

זהבה גלאון:

	אולי כן, אבל אז היא לא מתחילה חיים חדשים. הרי הכסף הזה נועד לאפשר לה להתארגן. 

עדה פליאל-טרוסמן:

	הרבה לא יכולים לתקן את אורחות חייו. עם טיפול חלק מצליח וחלק לא מצליח. 

מרדכי משעני:

	אבל מה זה משנה אם ניתן גם לנשים שחוזרות הביתה?

אודי בן דרור:

	כי הן לא אלה שצריכות סיוע כלכלי. 

דוברת:

	המטרה היא שאשה תחייה ללא אלימות. 

מרדכי משעני:

	חיים חדשים זה גם להגיע להסכם עם הבעל שלא יכה יותר.

זהבה גלאון:

	צריך לחשוב איך מנסחים את זה. נראה לי שהמסר שצריך להיות ברור כאן הוא שמדובר באמת במישהי שמתחילה חיים  חדשים. 

עדה פליאל-טרוסמן:

	מבחינתנו זה מאד מאד ברור. מדובר באשה שמקבלת סיוע בשכר דירה ממשרד השיכון והיא צריכה לרהט את הבית, לקנות מקרר, מכונת כביסה, היא צריכה ציוד, היא צריכה מיגון.

זהבה גלאון:

	אני מקבלת את ההבחנה הזאת. 

ג'ודי וסרמן:

	את מדברת על אשה שלא חוזרת לבית הקודם שלה, למקום שהיא גרה בו קודם. 

עדה פליאל-טרוסמן:

	מבחינתי לא חוזרת לחיי אלימות. 

ג'ודי וסרמן:

	היא לא חוזרת לבית הפיסי שהיא גרה בו קודם. אם היא חוזרת לבית שהיא באה ממנו היא לא צריכה מענק, היא חוזרת לאותם תנאים.

היו"ר דוד טל:

	אני מבין שאם האשה חוזרת לבית שממנו היא יצאה – זה לא יציאה לחיים עצמאיים והיא לא תקבל את המענק. האם על כך אנחנו מסכימים, חברת הכנסת גלאון?

זהבה גלאון:

	על זה אנחנו מסכימים, ועכשיו על מה אנחנו לא מסכימים – על העניין של הסכום הגלובלי. אני בכל זאת חושבת – אלא אם כן יגידו הסכום הגלובלי הוא כזה שהוא שווה ערך נניח לתחשיב שעשתה ג'ודי, אזי אני מוכנה לקבל את זה.

ג'ודי וסרמן:
	
	אני אמרתי שקודם כל זה יהיה בקנה מידה לתקופה שהיא שהתה במקלט, וזה בגלל שההצעה של המציעה התייחסה בהתחלה לגמלה לפי חוק הבטחת הכנסה.

היו"ר דוד טל:

	ואנחנו לא רוצים לקשור את זה עם זה.

ג'ודי וסרמן:

	לקחתי איזשהו שיעור שנגזר משיעורים של הבטחת הכנסה – אמרתי 30% מהשכר הממוצע.

היו"ר דוד טל:

	כמה זמן בממוצע נשים שוהות במקלט?

רות עוזרי:

	סביב החצי שנה. חצי שנה – שבעה חודשים. 

עמיחי כץ:

	לא מסתדר לי כאן החשבון. לא יכול להיות שיש 120 מקומות, 700 נשים והן שוהות חצי שנה. 

עדה פליאל-טרוסמן:

	לא, אבל הממוצע של כל המקלטים הוא שלושה חודשים.



זהבה גלאון:

	אז איך הגעתם לחמישה מיליון?

אודי בן דרור:

	לא הבאתי את המספר המדוייק, אבל חישבנו – שיעור זמן השהייה הממוצע, שהוא באמת כשלושה חודשים, כפול סכום הבטחת הכנסה ממוצע שאני לא זוכר מהו – ודאי ביטוח לאומי יוכלו להגיד.

מרים שמלצר:

	בסביבות 3,000.

אודי בן דרור:

	כפול מספר הנשים ששוהות במקלטים לנשים מוכות בשנה, שזה היה כ- 130.

ג'ודי וסרמן:

	זה רק על נשים שקיבלו קודם הבטחת הכנסה, עכשיו אנחנו מרחיבים זאת על כלל הנשים, הסכום אמור להיות יותר גדול. 

היו"ר דוד טל:

	כן, אבל עכשיו אנחנו אומרים שזה 30% ואנחנו לא אומרים 90% מהשכר הממוצע במשק.

עמיחי כץ:

	זה דומה בערך להבטחת הכנסה. 

היו"ר דוד טל:

	לא. 30% זה 2,000 שקל, ו- 3,000 זה 90% מהשכר הממוצע במשק.

דובר:

	לא, שכר מינימום. 

זהבה גלאון:

	אם לא קובעים שזה PER חודש, זה מקובל עלי. אני רוצה לקבוע סכום FIX.

היו"ר דוד טל:

	מה הסכום FIX שאת מדברת עליו?





זהבה גלאון:

	תגיד אתה.

היו"ר דוד טל:

	לכן רציתי לדעת כמה זמן אשה שוהה.

רות עוזרי:

	בין שלושה חודשים לחצי שנה. אצלנו אני יכולה להגיד שזה באמת אולי חריג, סביב חצי שנה נשים נמצאות אצלנו. 

זהבה גלאון:
	
בכל המקומות זה משהו כמו חמישה חודשים, חצי שנה.

היו"ר דוד טל:

אני שומע את משרד העבודה אומר שלושה חודשים, אני לא יכול להתעלם מזה. לא אכפת לי להעלות את הסכום אבל אני לא יכול להתעלם משלושה חודשים. נכפיל את הסכום הגבוה בשלושה חודשים ולא סכום נמוך בשישה חודשים.

זהבה גלאון:

בסדר.

היו"ר דוד טל:

אז כמה נראה לכם סביר לגבי אשה שיוצאת אחרי שלושה חודשים?

זהבה גלאון:

אבל אם היא עוזבת אחרי יותר משלושה חודשים?

ג'ודי וסרמן:

זה לא משנה כמה זמן היא היתה. אם המטרה היא לאפשר לה להסתדר, זה לא משנה אם היא שהתה חודש או חודשיים. 

עדה פליאל-טרוסמן:

אנחנו לא רוצים להתנות בכלל את תקופת השהות שלה.

זהבה גלאון:

אנחנו לא רוצים אבל אנחנו רק עושים את החשבון כדי לקבל הערכה. בסוף זה לא יהיה מותנה.

אודי בן דרור:

המטרה היא לתת בגין צרכים ולא לתת סכום גלובלי שאין לו קשר לצרכים ספציפיים.

היו"ר דוד טל:

אתה צודק, שאלה איך אני בודק לגבי כל אחת ואחת. 

אודי בן דרור:

זאת הבעייתיות לעגן דבר כזה בחקיקה ובדיוק בגלל זה אנחנו מציעים – ולא כדי לטרפד. אם היינו מעוניינים לטרפד, פשוט היינו מתנגדים. 

היו"ר דוד טל:

האם אתם יכולים לבוא בשבוע הבא עם הצעה מגובשת?

עמיחי כץ:

זו הצעה מגובשת. 

היו"ר דוד טל:

לא. אם אני לא יודע לגבי אשה שצריכה כך וכך, מה היא מקבלת – זה נשאר כך באויר.

ג'ודי וסרמן:

גם ישנם מקרים של נשים שמתחילות בחיים חדשים ויש להן אמצעים בכל זאת. 

היו"ר דוד טל:

האם נעשה מבחן הכנסה?

עמיחי כץ:

אבל יתחשבו בהכנסות – נניח אם יש לה דירה והיא משכירה אותה או משהו אחר. 

היו"ר דוד טל:

אני גם תבעתי מבחן הכנסה למשל להשתתפות בעלות מעסיקים לבנקים ולרואי חשבון.

זהבה גלאון:

וגם קיבלת ... להם לא עושים את כל המבחנים האלה, אבל כאן – לנשים המסכנות האלה – רוצים לעשות. 

אני מבקשת להציע את הדבר הבא. מכיוון שאנחנו מחליטים שזה לא על פי משך תקופת השהייה, אלא מחליטים על סכום גלובלי, אני מציעה שהסכום הגלובלי הזה יהיה שווה ערך לשכר המינימום, שווה ערך להבטחת הכנסה.

ג'ודי וסרמן:

אלה שני דברים שונים. 

היו"ר דוד טל:

שכר מינימום זה 3,264, הבטחת הכנסה זה 1,900 כמדומני.

זהבה גלאון:

הייתי הולכת על סדר גודל של שכר מינימום, הייתי עושה ממוצע של שלושה חודשים – נניח אפילו יותר אבל הייתי הולכת על משהו כמו ארבעה חודשים. 

ג'ודי וסרמן:

אבל על חודשים לא מדברים.

היו"ר דוד טל:

את אומרת שכר מינימום כפול שלושה-ארבעה חודשים.

שירלי אברמי:

10,000 שקל. 

זהבה גלאון:

וזה יהיה סכום ה- FIX.

אודי בן דרור:

שכר מינימום הוא הרבה מעבר להבטחת הכנסה.

עמיחי כץ:

זה יעודד אותה לא לחזור לעבודה.

זהבה גלאון:

מה פתאום יעודד אותה לא לחזור לעבודה. כשהיא מקבלת סכום FIX זה יעודד אותה לא לחזור לעבודה? זה לא תלוי במשך השהייה.

היו"ר דוד טל:

חברת הכנסת גלאון, אני מסכים עם האוצר הפעם, לשם שינוי, שיש כאן איזו בעיה והייתי רוצה לתת באמת למי שצריכה אולי אפילו יותר ממה שאנחנו רוצים לקבוע, אבל למי שצריכה. לא הייתי רוצה לתת למי שיש לה והיא לא זקוקה לכך. 

זהבה גלאון:

בזה אתה צודק, אבל אם עושים את זה FIX זה מתפרס לרוחב, אתה נותן לכולן, אתה לא יכול לעשות את המבחן הזה.

היו"ר דוד טל:

ויהיו נשים שייפגעו מזה משום שיהיו נשים שישהו שישה חודשים או שבעה או שמונה חודשים והן יקבלו הרבה פחות. 



זהבה גלאון:

נכון, לכן צריך לעשות משהו ממוצע – לא לספור להן את החודשים, אלא לקחת טווח זמן ממוצע שהייה במקלט, זה בין שלושה לשישה חודשים, כלומר פרק זמן של ארבעה חודשים, תכפיל זאת באיזשהו סכום...

היו"ר דוד טל:

אבל אז עדיין לא פתרנו את הבעיה של אשה שמצבה הכלכלי שפיר, מפני שאם היא במצב טוב מאד היא תלך לבית מלון. 

עדה פליאל-טרוסמן:

לא. מדובר על נשים שהן במצב סיכון כזה גבוה, שהן מגיעות. 

היו"ר דוד טל:

אצלך יש כאלה? 

רות עוזרי:

נכון להיום לא, אבל היו לנו. היתה לנו עורכת דין מהפרקליטות.

היו"ר דוד טל:

עורכת דין מהפרקליטות? אני מדבר עכשיו ברצינות, לא בציניות. אני רוצה לעשות סיור במקום כזה ולראות כזאת אשה שהולכת למקום כזה ולא הולכת למקום אחר.

זהבה גלאון:

גם נשים אמידות שבורחות מן הבית נכנסות למאבקים משפטיים של שנים עד שהן רואות אגורה. 

היו"ר דוד טל:

והן הולכות למקלט?

זהבה גלאון:

בוודאי שהן הולכות למקלט, על מה אנחנו מדברים? 

היו"ר דוד טל:

אני יודע שיש הרבה מאד נשים מוכות והמקלטים לא מאכלסים אפילו אחוז אחד מהנשים המוכות. 

זהבה גלאון:

צריך יותר מקלטים ויותר תקציבים, זה מאבק אחר.

הייתי לפני כמה שבועות במקלט בבאר-שבע, פגשתי שם מישהי שאני מכירה מפתח תקוה- אשתו של אחד מעורכי הדין הכי עשירים בפתח תקוה, היא כעת צריכה לצאת לחיים חדשים, אין לה גרוש על הנשמה וייקח זמן עד שהיא תראה מהבעל העשיר שלה משהו.

עמיחי כץ:

אז היא תקבל. 

היו"ר דוד טל:

השאלה שלנו כרגע כמה היא תקבל. 

עדה פליאל-טרוסמן:

לכן אנחנו נבנה קריטריונים ריאליים ולא באמת אם יש לה רכוש כזה וכזה. אם היא לא יכולה לממש אותו, היא תקבל. אנחנו נבנה קריטריונים אמיתיים.

זהבה גלאון:

אני לא מחכה שתבנו קריטריונים.

היו"ר דוד טל:

אם את לא רוצה לחכות – אני גם בעד לא לחכות – אבל אז צריכה להיות הצעה אחרת, הצעה שלך שתהיה מגובשת. תגידי לי: אני רוצה 1,000,  2,000,  3,000, 5,000,  10,000, שכל אשה שעוזבת מעון לנשים מוכות והופכת להיות עצמאית, לא חוזרת לביתה, היא תקבל כך וכך.

זהבה גלאון:

אם סדר הגודל הוא שישה חודשים, ניקח ממוצע של ארבעה חודשים וחצי, אני בעד להציע כפול משהו כמו 3,000 שקל או 2,500 שקל. 

היו"ר דוד טל:

משהו כמו 12,000-15,000 שקל. עכשיו יש לנו הצעה של חברת הכנסת זהבה גלאון, שאומרת שכל אשה כזאת שיוצאת ממעון לנשים מוכות, או לא חוזרת לבית בעלה או למקום שממנו היא יצאה – היא תקבל 12,000-15,000 שקל. 

עמיחי כץ:

מה הקשר בין תקופת השהייה במעון לסכום?

היו"ר דוד טל:

היא מנסה למצוא משהו ממוצע. אין קשר.

עמיחי כץ:

יש את חוק חד-הוריות. היא מוכרת כחד-הורית ואז היא זכאית כמעט אוטומטית להבטחת הכנסה.

זהבה גלאון:

היא עוד לא מוכרת כחד-הורית כי היא עוד לא התגרשה. זה לוקח חודשים. 



היו"ר דוד טל:

בשום מקרה היא לא תקבל פעמיים.

זהבה גלאון:

ודאי שלא. 

היו"ר דוד טל:

אין סכנה כזאת שהיא תקבל פעמיים. לי מפריע דבר אחר – מה המבחנים שאני אעשה או שאני אומר שאני לא עושה שום מבחן לשום אשה, ואז זה בסדר. אם אני אומר שצריך לעשות מבחנים – יש לנו בעיה עם ההצעה של חברת הכנסת זהבה גלאון.

זהבה גלאון:

זה לא מצב של יש או אין. לאשה שיוצאת אין.

היו"ר דוד טל:

אני לא מקבל את העובדה שלאשה שיוצאת אין. אני מוכן לבדוק את זה. לכל אשה שיוצאת אין כלום?

רות עוזרי:

80% מהנשים שיוצאות לחיים עצמאיים, הווי אומר שוכרות דירה במקום אחר, בעיר אחרת – אין להן, הן יוצאות לארבעה קירות. 

היו"ר דוד טל:

אם כך, צודקת חברת הכנסת זהבה גלאון. 80% זה אחוז ניכר.

דוברת:

זה 80% מתוך אלה שיוצאות. 

ג'ודי וסרמן:

ברור. אלה שחוזרות הביתה, אנחנו לא מטפלים בהן כרגע.

עמיחי כץ:

אין כאן תשובה למספר ילדים למשל.

היו"ר דוד טל:

היא לא רוצה להתייחס למספר ילדים. היא אומרת שאם יהיו לה 10 ילדים זה אותו דבר. היא אומרת שככל שיהיה מצבה – היא תקבל FIX אותו דבר.





אודי בן דרור:

טבעו של הממוצע, שהוא לא נותן מספיק למי שהצרכים שלה גבוהים ושהוא נותן יותר לאלה שהצרכים שלהן נמוכים. זאת בדיוק הסיבה שאנחנו עדיין חושבים שהסכם כזה, מקומו לא בחקיקה. אם ההסכם יהיה בחקיקה, אנחנו ניאלץ להתנגד.

ג'ודי וסרמן:

אם הכיוון של הוועדה זה באמת סכום קבוע ולא סכומים שייקבעו, אולי אפשר לקבוע כמה רמות – אשה שאין עימה ילדים תקבל סכום קבוע מסוים, אשה עם ילד אחד סכום קבוע אחר, אשה עם שני ילדים ויותר, וכו'.

עדה פליאל-טרוסמן:

ילדים זה רק מדד אחד, אבל יש עוד מדדים. 

ג'ודי וסרמן:

ברור שיש עוד מדדים אבל אם רוצים לקבוע סכום קבוע ולא להיכנס למבחנים שייקבעו אחר כך, אולי אפשר לעשות איזושהי דיפרנציאציה.

זהבה גלאון:

זה גם מקובל עלי. 

היו"ר דוד טל:

אז נתחיל אולי יותר נמוך ונגיע ליותר גבוה, זאת אומרת אשה בלי ילדים תקבל פחות. ככל שיש לה יותר – היא תקבל יותר. 

אני רוצה להסב את תשומת ליבה של חברת הכנסת גלאון למה שנשמע כאן על ידי האוצר שבמידה שנכניס את זה לחקיקה בצורה כזאת – הם יתנגדו.

זהבה גלאון:

הבנתי, מאה אחוז.

היו"ר דוד טל:

ועל דעת זה אנחנו ממשיכים בחקיקה.

עמיחי כץ:

גם הממשלה מתנגדת. 

שי סומך:

אני גם מצטרף לדעה שלא צריך לקבוע מבחן הכנסה. אני חושב שמבחן הכנסה צריך לקבוע רק כשאין ברירה וכאשר חייבים. במקרה זה אני לא חושב שחייבים, כי למבחן הכנסה יש הרבה השפעות שליליות. ההשפעה השלילית העיקרית היא היעדר התמריץ לעבוד, זאת אומרת נשים לא ייצאו לשוק העבודה כדי לקבל את הכסף וזה לא מה שאנחנו רוצים ואני חושב שזה גם לא מה שמשרד האוצר רוצה. מלבד זאת, יש כאן ביורוקרטיה, נשים אולי יתחילו להעלים הכנסות, יתחילו לרדוף אחריהן.

זהבה גלאון:

אתם לא מבינים את המציאות. אולי בתור נציגת משרד העבודה והרווחה, תסבירי את המציאות הזאת. 

עדה פליאל-טרוסמן:

קודם כל, לא מחלקים את זה לפי חודשים כדי שזה לא יהווה תמריץ לאי עבודה, אלא זה מענק חד-פעמי, ותבינו – אשה יוצאת לחיים עצמאיים, כפי שרות אמרה היא נכנסת לדירה ריקה, לפעמים יש שם מיטה ולפעמים אין. היא זקוקה לציוד בסיסי ראשוני, לסורגים על החלונות, לפלדלת עם עינית וללחצן מצוקה.

עבור הדברים האלה היא זקוקה לדעתנו למענק חד-פעמי. אחר כך, אם היא לא עובדת, היא זכאית להבטחת הכנסה.

היו"ר דוד טל:

זה בסדר, זה נופל בגדר אחר.

שי סומך:

זאת לא הכוונה. הכוונה היא שאם המענק מותנה בכך שהיא לא עובדת – היא פשוט לא תעבוד.

זהבה גלאון:

אנחנו לא מתנים את זה.

ג'ודי וסרמן:

אני אנסה לסכם מה שבפנינו עד עכשיו. מענק היציאה בסעיף 2 לא יהיה כפוף לקבלת גמלה לפי חוק הבטחת הכנסה לפני כניסתה למקלט. 

אשה שיוצאת למקלט ואינה חוזרת לביתה, תהיה זכאית למענק בשיעור קבוע – תיכף נדבר על השיעורים אם אין בהחזקתה ילדים, וסכום נוסף בגין כל ילד שנמצא בהחזקתה. אני מציעה שילד יהיה כהגדרתו בסעיף 238 לחוק הביטוח הלאומי, שזה ילד עד גיל 18 ואם הוא בצבא- גם בתקופת הצבא, שירות לאומי וכו'. 

אני מציעה שהסכום יעמוד על משהו כמו 10,000 שקל אם מדובר על אשה בלי ילדים ו- 1,000 או 1,500 שקל בגין כל ילד בנוסף. 

זהבה גלאון:

אני מקבלת את זה.

היו"ר דוד טל:

זה מוגזם. את רוצה – אני אתן גם 200,000, זה לא יעבור. אני יכול להצביע על דבר שיעבור. 

זהבה גלאון:

כמה אתה מציע?

היו"ר דוד טל:

אני לא יודע. צריך שיהיה משהו סביר. אתם לימדתם אותנו מידתיות, סבירות. 

זהבה גלאון:

כמה נשים יש בשנה? – 700 נשים. 

היו"ר דוד טל:

נכנסות ויוצאות רק 700? 700 שלא חוזרות לבית בעליהן.

עדה פליאל-טרוסמן:

שני שליש מ- 700 לא חוזרות. 

היו"ר דוד טל:

כלומר 500 נשים, כפול 10,000.

שירלי אברמי:

חמישה מיליון.

זהבה גלאון:

אז נקבע 9,000 ו- 1,000 לכל ילד. 

היו"ר דוד טל:

מתגבש כאן משהו בין 8,000-9,000 שקל לאשה ללא ילדים, וכל ילד נוסף – יתווסף לכך אלף שקל. 

משרד האוצר.

עמיחי כץ:

אנחנו מתנגדים לכל חקיקה.

היו"ר דוד טל:

משרד העבודה.

דוברים:

· - -

היו"ר דוד טל:

	אין להם עמדה. הממשלה מתנגדת. 

	אני רוצה לתחום את זה בפרק זמן שנוכל לשוב ולבדוק את זה, ואני פונה אל מנהלת הוועדה – אני שואל אותה כעובדת סוציאלית – כמה זמן צריך לדעתך כדי שאפשר יהיה לבחון את הדברים הללו?

שירלי אברמי:

	אתה מתכוון כמה זמן להוראת שעה? – שנה.

היו"ר דוד טל:

	האם יש מספיק נתונים לאחר שנה?

שירלי אברמי:

	שיהיה שנתיים. 

עדה פליאל-טרוסמן:

	נתונים אנחנו יכולים לבדוק תוך שנה.

היו"ר דוד טל:

	נקבע הוראת שעה לשנתיים. נשוב ונבחן זאת אחרי שנתיים. 

ג'ודי וסרמן:

	אנחנו לא קובעים סעיף שהשר יתקין כללים אלא תקנות ביצוע בלבד.

עמיחי כץ:

	אני רוצה לציין שההצעה שלנו היתה משותפת. זה לא שהאוצר בא ואמר משהו, אלא זה היה במשותף. 

היו"ר דוד טל:

	אני מוכרח לומר, בלי ציניות – האוצר הפעם היה בסדר גמור, הוא מאד קואופרטיבי.

עדה פליאל-טרוסמן:

	לא הבנתי כיצד זה עומד כרגע.

היו"ר דוד טל:

	זה עומד במצב כזה שניסחנו את החוק כפי שהיועצת המשפטית ניסחה וקיבלה את העמדה שלכם שלא לתלות את העובדה שאשה קיבלה הבטחת הכנסה, לכן היא תקבל הבטחת הכנסה.

	קבענו שבעצם, אשה – לא משנה מה יהיה מצבה, להוציא את מצבה לגבי מספר הילדים, הנפשות שהולכות יחד איתה – כל אשה שלא חוזרת לביתה ופותחת חיים עצמאיים – נקווה שעם ההגדרה הזאת לא תהיה לנו בעיה – היא תקבל 8,000 שקל, אמרנו?

זהבה גלאון:

	9,000 שקל אמרנו, ו- 1,000 על כל ילד. 

עמיחי כץ:

	מה עם מינימום שהייה?

זהבה גלאון:

	לא עושים מינימום. 

היו"ר דוד טל:

	לא משנה, אבל זו שאלה טובה. גברתי, האם יש נשים ששוהות יום אחד במקלט?

רות עוזרי:

	אני חושבת שצריכים לסמוך עלינו, כמנהלות מקלטים או כמשרד העבודה והרווחה, שאנחנו לא ניתן יד לנשים כאלה.

אודי בן דרור:

	בחקיקה אין שיקול דעת. 

היו"ר דוד טל:

	לכן אמרתי שנדבר על לפחות חודש ימים. 

רות עוזרי:

	אני יכולה להגיד שלפחות מתוך חמש שנים וחצי שהמקלט שלנו פועל, לא זכור לי שהיו נשים שיצאו לחיים עצמאיים – ודאי לא אחרי שבוע וגם לא לאחר חודש. לא היה מצב כזה. לוקח להן זמן עד שהן מתארגנות ויוצאות מכלל סכנת חיים.

היו"ר דוד טל:

	אומר עמיחי כץ – לא פחות מחודש, וזה צודק.

זהבה גלאון:

	מקובל. זה הגיוני. 

שי סומך:

	צריך גם לחשוב על שאלה מה קורה כשאשה יוצאת וחוזרת אחרי שבוע.

ג'ודי וסרמן:

	פעם אחת היא זכאית. 

שי סומך:

	פעם אחת בשנה?



היו"ר דוד טל:

	היות שגם משרד העבודה נמצא בתהליך של גיבוש, אנחנו פחות או יותר התגבשנו כאן סביב משהו. אני לא דוחה ולא אומר שבכל מקרה אנחנו נעביר את זה בקריאה שנייה ושלישית, אני לא מתחייב לחברת הכנסת זהבה גלאון שנעביר את זה. יכול להיות שכאן נדאג שההצעה הזאת תיפול – אם משרד העבודה והרווחה ומשרד האוצר יביאו דבר שהוא מגובש, מובנה, הגיוני, נכון, ראוי וצודק – אני מוכן גם לאמץ את ההצעה שלהם ולדחות את הצעתה של חברתי זהבה גלאון, נציגת מרצ, אם אני אמצא לנכון שההצעה שלהם תהיה יותר טובה.

	אשר על כן, אני מציע  לכם – בלי ציניות – תשבו על הצעה ותעבדו עליה משום שהוועדה הזאת תריץ את זה. 

עמיחי כץ:

	מה אתה מצפה?

היו"ר דוד טל:

	היתה לכם איזושהי הצעה לאפשר לשר או מישהו כזה לקבוע, אבל לי לא ברור מה השר הולך לקבוע, מה המנדט שיש לשר לקבוע.

עמיחי כץ:

	כלומר, יותר בפירוט לגבי קריטריונים. 

היו"ר דוד טל:

	יותר בפירוט. כאן אני יודע – אפשר לקבל או לא לקבל את הצעתה של זהבה גלאון כפי שזה התגבש כאן – 8,000 שקל ועל כל ילד נוסף 1,000 שקל. אפשר לדחות או לקבל, אבל יש כאן משהו שהוא פחות או יותר מגובש.

	יש הרבה שאלות, כפי ששאל נציג משרד המשפטים, ואני מניח שיתבררו עוד הרבה שאלות לאחר מכן, בין הקריאה הראשונה לשנייה. 

	אני מציע לכם להכין שיעורי בית. 

	עלות ההצעה – חמישה מיליון שקל.

אודי בן דרור:

	ההצעה המקורית.

היו"ר דוד טל:

	לא, גם ההצעה הזאת. עכשיו אנחנו עשינו חשבון. אם יש לכם עלות מתוקנת – תגישו, אבל אני חושב שחמישה מיליון שקל זה הסכום. 

זהבה גלאון:

	אני רוצה לשאול שאלת הבנה. מה שסיכמת עכשיו עולה לקריאה ראשונה, והם יביאו את כל ההערות לקריאה שנייה ושלישית?



היו"ר דוד טל:

	נכון, ומאד יכול להיות שאני "אתקע" את זה.

זהבה גלאון:

	הבנתי את זה, למרות שאני נציגת מרצ, אתה "תתקע" את זה. הבנתי .

היו"ר דוד טל:

	נכון, אם ההצעה של משרד העבודה והרווחה והאוצר תיראה לי.

זהבה גלאון:

	זה הדבר שהבנתי בהתחלה.

היו"ר דוד טל:

	רבותי, מי בעד?

ה צ ב ע ה

בעד – 1
נגד – אין
נמנעים – אין
הצעת חוק הבטחת הכנסה (תיקון – זכאות לשוהה במקלט לנשים מוכות), התשס"א-2000,
אושרה לקריאה ראשונה.


היו"ר דוד טל:

אם כן, פה אחד – על פי הפה של חברת הכנסת זהבה גלאון – האם את חברה בוועדה?

זהבה גלאון:

לא. אני מצביעה במקום חבר הכנסת אילן גילאון.

היו"ר דוד טל:

ההצעה עברה פה אחד, על פיה של חברת הכנסת זהבה גלאון, לקריאה ראשונה. 

תודה רבה, הישיבה נעולה.


הישיבה ננעלה בשעה 11:50.





